ÜMUMDÜNYA ƏDALƏT EVİ

Novruz 177

Dünya bəhailərinə

Sevgili dostlar,

Hazırda baş verən hadisələr bizi vadar edir ki, Rizvana qədər gözləməyib sizə indi yazaq. Sizin hamınızın da agah olduğunuz kimi, son həftələr və aylarda bütün dünya bir çox ölkələrdə insanlara toxunaraq sürətlə yayılan, cəmiyyət üçün nəticələrinin hansısa bir müəyyənliklə qiymətləndirilməsi mümkün olmayan sağlamlıq böhranı ilə barışmalı olmuşdur. Biz əminik ki, siz də bizim kimi, bəşəriyyətin, xüsusilə, ən zəif kəsimin rifahı üçün böyük narahatlıq hiss etmisiniz. Nadir hallarda belə aşkarlığı ilə bəlli olmuşdur ki, cəmiyyətin kollektiv gücü beynəlxalq müstəvidən tutmuş sıravi səviyyəyə qədər onun hərəkətdə göstərə biləcəyi birlikdən asılıdır və biz bilirik ki, hamının sağlamlığını və rifahını qorumaq üçün bu istiqamətdə qoyulan mühüm səylərə öz dəstəyinizi verirsiniz.

Qaçılmaz olaraq, cari şərait bir çox yerlərdə Allahın Əmrinin idarə olunmasına da təsir göstərəcəkdir və hər bir vəziyyətdə müvafiq Milli Ruhani Məhfil görülməli olan müvafiq tədbirlər barədə məsləhət verəcəkdir. Bəzi ölkələrdə bu, Milli Məhfilin başqa vasitələrlə seçilməsi üçün təşkilati işlər görməklə Milli Qurultayın ləğv olunmasını ehtiva edəcəkdir. Müəyyən yerlərdə, Yerli Ruhani Məhfillərin də seçkisi üçün bənzər təşkilatçılıq işlərinin görülməsinə ehtiyac ola bilər. Lakin hətta bunun belə, icrasının mümkün olmadığı vəziyyətlərdə bu il icazə verilir ki, Yerli yaxud Milli Məhfil növbəti inzibati ildə də davam etsin. Təbii olaraq, belə bir addımın təsdiq olunmasını düşünən hər hansı bir Milli Məhfil hələ erkən mərhələdə Müşavirlərin məsləhətini istəyəcəkdir.

Başqa bir böhran zamanı Həzrət Əbdül-Bəha bu nəsihətamiz sözləri buyurmuşdu: “Sınaq və bəla tufanlarının dünyanı bürüdüyü, qorxu və bədbəxtliyin yer kürəsini lərzəyə saldığı belə bir gündə, siz nurlu çöhrə və parlaq alınla möhkəmlik və səbatlılıq üfüqündən elə yüksəlməlisiniz ki, Allahın iradəsi ilə, qorxu və vahimə qaranlığı tamamilə aradan götürülsün və əminlik işığı aydın üfüqdən doğsun və parlaq şəfəq saçsın”. Dünya imanın verdiyi ümid və ruh gücünə getdikcə daha çox möhtac bir vəziyyətdədir. Sevgili dostlar, siz, əlbəttə, uzun müddətdən bəri insanlar qrupunda dəqiq bu zamanda tələb olunan sifətləri bəsləmək işi ilə məşğul olmusunuz: birlik və yoldaşlıq hissi, bilik və anlayış, kollektiv ibadət və ümumi cəhd ruhu. Doğrudan da, bu sifətləri gücləndirmək üçün qoyulan bu səylərin icmaları, hətta onların fəaliyyətlərini məhdudlaşdıran şəraitlə üzləşdikdə belə, necə əzilməz etdiyindən heyrətdəyik. Yeni şəraitlərə uyğunlaşmalı olmalarına baxmayaraq, inananlar dostluq bağlarını möhkəmləndirmək, öz aralarında və tanıdıqları insanlarda ruhani huşyarlıq və sakitlik, inam və Allaha təvəkkül keyfiyyətlərini bəsləmək üçün yaradıcı vasitələrdən istifadə etmişlər. İstər uzaqdan, istərsə də şəxsən baş verən yüksək söhbətlər çoxları üçün təskinlik və ilham mənbəyi olmuşdur. Sizin tərəfinizdən qoyulan bu cür səylər nə olacağından əmin olmayan çoxlu insanların özlərini itirdikləri və vahiməyə düşdükləri bu saatda qiymətli bir xidmətdir. Məsələlər hazırda nə qədər çətin olsa da, cəmiyyətin bəzi kəsimləri öz dözümlülüklərinin nə qədər son həddinə gətirilsələr də, insanlıq son nəticədə bu bəladan keçəcək və o tərəfə daha böyük bəsirətlə və özünün fitrətən birliyi və qarşılıqlı asılılığını dərindən dərk etməsi ilə adlayacaqdır.

İndi o an deyil ki, keçən il ərzində Bəhai dünyasının nailiyyətlərini yaxud dünya üzrə icma quruculuğu fəaliyyətlərinin dəfələrlə artmasında və böyümə proqramlarının möhkəmləndirilməsində – şəraitin imkan verdiyi yerlərdə ciddi-cəhdlə davam edən bir işdə edilən tərəqqini təfərrüatları ilə təsvir edək. Bunu demək kifayətdir ki, cari Planın dörd ilində Əmrin yorulmaz dəstəkçiləri Həzrət Bəhaullahın Dinini tarixdə onun nə vaxtsa olduğu ən güclü bir mövqeyə gətirmişlər. Sizin etmiş olduğunuz və hazırda etdiyiniz hər şey qlobal Bəhai icmasını İlahi Planın açılmasında növbəti mərhələyə hazırlayır.

İndilik, bizim fikir və dualarımız Allahın bütün dostlarının və sizlərin ətrafında olanların hamısının sağlamlığı və rifahı üzərində cəmləşmişdir. Biz, həmçinin, Qüdrət Sahibinin sizə əminlik, güc və dözüm, möhkəm ruh əta etməsi üçün ciddi-cəhdlə dua edirik. Qoy sizin fikirləriniz daim mənsub olduğunuz icmaların ehtiyaclarına, yaşadığınız cəmiyyətlərin vəziyyətinə, hamınızın qardaş və bacı olduğunuz bütün bəşər ailəsinin salamatlığına yönəlsin. Duadan başqa heç bir hərəkətin mümkün olmadığı görünən sakit anlarınızda isə biz sizi dəvət edirik ki, yalvarışlarınızı bizim dualarımıza qoşub əzabların yüngülləşməsi üçün atəşli dua edəsiniz. Biz bütün varlığı başqalarının rifahına təmənnasız təəhhüd nümunəsi olan Həzrət Əbdül-Bəhanın sözlərinə üz tuturuq:

Sən ey Ruzi Verən! Bu nəcib dostlara yardım et ki, sənin razılığını qazansınlar və onları həm yadların, həm də dostların xeyirxahları eylə. Onları daimi olan dünyaya gətir; onlara səmavi fəzl ehsan eylə; onları Allahla səmimi olan həqiqi bəhailər eylə; onları zahiri görüntülərdən qoru və həqiqətdə onları möhkəm bərqərar eylə. Onları Mələkutun əlamət və nişanələri, bu fani həyatın üfüqündə parlaq ulduzlar eylə. Onları insanlığa rahatlıq və təskinlik gətirən, dünya sülhünə xidmət edənlər eylə.

[İmzalanmışdır: Ümumdünya Ədalət Evi]